আগে জানা না থাকলে ক্যানিং স্ট্রিটে দোকানের ভিড়ে বা়ড়িটা চোখে পড়াই দুষ্কর! বাড়িটা এ শহরে ইহুদিদের অন্যতম উপাসনাগৃহ— নেভেহ্‌ শোলেম সিনাগগ।
ওই সিনাগগের ভিতরে ঢুকলে চোখে পড়ে ইহুদি ধর্মীয় অনুষঙ্গে অপূর্ব কারুকাজ। কিন্তু উপাসকের দেখা মেলে কালেভদ্রে। ইহুদি সম্প্রদায়ের প্রথা অনুযায়ী সিনাগগে প্রার্থনার (হিব্রুতে যাকে বলে ‘মিনিয়ান’) জন্য ১০ জন সবল পুরুষ প্রতিনিধির দরকার হয়। কিন্তু অত লোক কোথায়? কলকাতায় ইহুদিদের সংখ্যা মেরেকেটে ২০’তে এসে ঠেকেছে! 
নেভেহ্ শালোম ছাড়া শহরের আরও দু’টি সিনাগগ— ডেভিড মাঘেন ও বেথ-এলের অবস্থাও তথৈবচ। ‘হেরিটেজ সাইট’ হিসাবে শেষ দু’টি এখন ভারতীয় পুরাতত্ত্ব সর্বেক্ষণের (এএসআই) তত্ত্বাবধানে। ইহুদি সম্প্রদায় পরিচালিত শহরের দু’টি শিক্ষাপ্রতিষ্ঠান— রিপন স্ট্রিটের জিউইশ গার্লস স্কুল এবং বৌবাজারের এলিয়াস মেয়ার ফ্রি স্কুল অ্যান্ড টালমুড টোরায় ইহুদি পড়ুয়া নেই গত বেশ কয়েকদশক।
এই শহরের ফ্লাওয়ার সিলিমান আগামী মাসে ৮৭’তে পা দেবেন। ময়রা স্ট্রিটের ফ্ল্যাটে বসে তিনি বললেন, ‘‘আমাদের মধ্যে সবচেয়ে প্রবীণের বয়স সম্ভবত ৯০’এর কোঠায়। সবচেয়ে তরুণও ৬০’এর কাছাকাছি।’’ সুতরাং, সিনাগগে ধর্মীয় বা সামাজিক অনুষ্ঠান পালনের প্রশ্নই ওঠে না। বিদেশ থেকে ইহুদি পর্যটকেরা এলে অবশ্য আলাদা কথা। ফ্লাওয়ার জানালেন, এ শহরে ইহুদি প্রথায় শেষ বিয়ে হয়েছিল অন্তত ৫০ বছর আগে। শহরে ইহুদিদের সেই সব স্মৃতি ধরে রাখতে ফ্লাওয়ারের মেয়ে ইয়াইলের উদ্যোগে তৈরি হয়েছে অনলাইন আর্কাইভ্‌স।
২০১৫ সালের ৩১ ডিসেম্বর এ শহরে এসেছিলেন ইংল্যান্ডে ইহুদিদের প্রধান ধর্মগুরু বা র‌্যাবাই। সঙ্গে ছিলেন দিল্লিবাসী বেশ কয়েকজন ইহুদি। বহুবছর পরে তাঁদের জন্যই একটি প্রার্থনার আয়োজন হয়েছিল নেভেহ্ শোলেমে। তার পরে আর একটি প্রার্থনা হয়েছে চলতি মাসে, আমেরিকা থেকে আগত ইহুদি পর্যটকদের নিয়ে!
স্বাধীনতার ঠিক আগেও এ শহরে বাস করতেন কমপক্ষে পাঁচ থেকে ছ’হাজার ইহুদি। ফ্লাওয়ারের মতো তাঁদের অধিকাংশই ছিলেন বাগদাদ ও সিরিয়া থেকে আগত। তাঁদের অনেকেই ইজরায়েল এবং অন্যত্র চলে গিয়েছেন। 
পুরনো নথি অনুযায়ী, কলকাতায় প্রথম ইহুদি শালোম কোহেন এখানে এসেছিলেন ১৭৯৮ সালে। ফ্লাওয়ারের মন্তব্য, ‘‘আমার স্বামী ওঁর সাক্ষাৎ বংশধর। জহরতের ব্যবসায়ী শালোম ভারতে প্রথম যান অযোধ্যার নবাবের দরবারে। সেখান থেকে আসেন কলকাতায়।’’ একটি মূল্যবান আংটির বিনিময়ে শালোম কিনেছিলেন নারকেলডাঙায় সমাধিস্থানের জমিটি। 
শহরে এখনও সবচেয়ে বিখ্যাত ইহুদি প্রতিষ্ঠানটি নিউ মার্কেটের শতাব্দীপ্রাচীন ‘নাহুম অ্যান্ড সন্স’। সেখানকার বর্তমান কর্ণধার আইজ্যাক অনেকটা সময় ইজরায়েলে থাকেন। ভবিষ্যতে দোকানটির ইহুদি পরিচয় কি শুধু নামেই থাকবে?